Papersnake/gushiwen huggingface dataset:
陈刑书问近况 其一
释居简（宋代）

孤风晋东土，宿望鲁灵光。迹恨山林阻，精驰研席傍。

环中枢待转，水上玉生凉。一点华风在，看看动八荒。
早春
寇准（宋代）

星纪周天运，微阳气候新。
郊原初度腊，梅柳暗惊春。
故国无书久，孤峰入梦频。
年加自多感，况复送归人。
雪山
李京（唐代）

丽江雪山天下绝，积玉堆琼几千叠。足盘厚地背摩天，衡华真成两丘垤。

平生爱作子长游，览胜探奇不少休。安得乘风陵绝顶，倒骑箕尾看神州。
幽独
庞尚鹏（明代）

扫叶烹茶数米炊，几番啼鸟上花枝。晴檐对日心如水，不读兵书不看棋。
赐秦国大长公主挽词三首 其二
赵顼（宋代）

晓发城西道，灵车望更遥。春风空鲁馆，明月断秦箫。

尘入罗衣暗，香随玉篆销。芳魂飞北渚，那复可为招。
念奴娇 将发金陵前一夕大雪挑灯不寐填此词拟归示蘧庵桢伯云臣竹逸诸先生暨大士表兄南耕表弟
陈维崧（清代）

琼窝粉窖，尽六花一夜，天公儿戏。炉火微红官烛冷，那不寸心如碎。

北渚田荒，西畴租少，枉说丰年瑞。停杯大笑，伯符志业难遂。

遥忆故苑风光，钓徒词客，多少颠狂意。好个双溪真画本，小阁于中位置。

万玉编蓑，千银缀网，渐理探梅事。曲阿道上，定怜风雪归骑。
露坐
陆游（宋代）

泠泠野水赴横塘，坐久松风入发凉。
月淡星疏天欲晓，未妨清啸倚胡床。
午坐
陆游（宋代）

茶杯凝细乳，香岫起微云。树影窗间见，禽声屋角闻。

流年易抛掷，旧学失锄耘。师友今零落，何人为运斤。
吴中大水有负郭田在常州云已漂溃作一首示公仪
刘敞（宋代）

百谷驰东南，三江浇吴会。积阴漏云汉，涌水翻积块。

斯民既昏漏，我稼堕颠沛。鱼鳖有馀粮，郊原靡遗穗。

糊口窃自恕，矜寡将何赖。天道有盈虚，吾宁罪于岁。

救饥苦谋拙，禹稷不可待。行矣帆长风，因之浮海外。
颂古三十一首
释玿（宋代）

相逢打鼓弄琵琶，须是还他两会家。
曲罢不知何处去，夕阳斜映暮天霞。
稚子获雀雏
梅尧臣（宋代）

屋头小雀雏，气力苦未长。
乘暄学调羽，忽挂蜘蛛网。
其母不能救，啁啾空下上。
乃为人所探，不是虫丝枉。
翠屏夕照
陈廷瑚（清代）

夕阳西下去悠悠，极目岚光一色秋。彷佛描成新画本，苍茫紫翠挂楼头。
题扫心图
叶适（宋代）

大心觉也无亏成，小心沤也随灭生。
道人常与箒柄行，遇其欻起须扫清。
世间亦有无根树，又言朗月当空住。
劫尘颠倒不自由，只笑本来无扫处。
山中留夜宿明日以风雨对床眠为韵赋诗
李存（元代）

雅性厌喧隘，结庐林野中。林中果何有，势利罕相从。

异哉四子果，春江溯孤篷。洒洒竹方雨，泠泠松欲风。

贫家百无为，蔬食随所供。但于文义间，稍愿相磨砻。

顾此有馀乐，言旋胡匆匆。人生难定期，往往如萍蓬。

岂不易分别，谈谐谁与同。尚怀秋花前，兴满山园东。

豆寒始能荚，韭润亦已丛。傥或不遐弃，清游应可重。
桐叶封弟辨
柳宗元（唐代）

古之传者有言：成王以桐叶与小弱弟戏，曰：“以封汝。”周公小贺。王曰：“戏也。”周公曰：“天子不可戏。”乃封小弱弟于唐。

吾意不然。王之弟当封邪，周公宜以时言于王，不待其戏而贺以成之也。不当封邪，周公乃成其不中之戏，以地以人与小弱者为之主，其得为圣乎？且周公以王之言不可苟焉而已，必从而成之邪？设有不幸，王以桐叶戏妇寺，亦将举而从之乎？凡王者之德，在行之何若。设未得其当，虽十易之不为病；要于其当，不可使易也，而况以其戏乎！若戏而必行之，是周公教王遂过也。

吾意周公辅成王，宜以道，从容优乐，要归之大中而已，必不逢其失而为之辞。又不当束缚之，驰骤之，使若牛马然，急则败矣。且家人父子尚不能以此自克，况号为君臣者邪！是直小丈夫缺缺者之事，非周公所宜用，故不可信。

或曰：封唐叔，史佚成之。
天申节道场回栏阶白语口号
洪适（宋代）

垂鱼拥笏萃官僚，黄宅缁庐再祝尧。九夏正中调玉烛，五云为瑞烂璇霄。

无劳广陌张戎幕，且驻高牙挽使轺。观者如墙汗成雨，为呼歌舞相欢谣。
望岱
罗奕佐（明代）

崔嵬乎，泰山之高高于青天，撑持东北雄吴燕。俯瞰青徐大野连，黄河下折飞流泉。

七十二代同封禅，秦松汉石锁寒烟。中有真人检玉篇，餐芝吸露何飞仙。
天净沙·星依云渚溅溅
孟昉（元代）

星依云渚溅溅，露零玉液涓涓，宝砌哀兰剪剪。碧天如练，光摇北斗阑干。
题赵质夫艇斋
董颖（宋代）

瘦竹吟风横笛处，丛蕉著雨打蓬时。
锦鳞只向铜盘钓，鳙比松江似更奇。
梦江南·江南好
纳兰性德（清代）

江南好，建业旧长安。紫盖忽临双鷁渡，翠华争拥六龙看。雄丽却高寒。

江南好，城阙尚嵯峨。故物陵前惟石马，遗踪陌上有铜驼。玉树夜深歌。

江南好，怀古意谁传。燕子矶头红蓼月，乌衣巷口绿杨烟。风景忆当年。

江南好，虎阜晚秋天。山水总归诗格秀，笙萧恰称语音圆。谁在木兰船。

江南好，真个到梁溪。一幅云林高士画，数行泉石故人题。还似梦游非。

江南好，水是二泉清。味永出山那得浊，名高有锡更谁争。何必让中泠。

江南好，佳丽数维扬。自是琼花偏得月，那应金粉不兼香。谁与话清凉。

江南好，铁瓮古南徐。立马江山千里目，射蛟风雨百灵趋。北顾更踌躇。

江南好，一片妙高云。砚北峰峦米外史，屏间楼阁李将军。金碧矗斜曛。

江南好，何处异京华。香散翠帘多在水，绿残红叶胜于花。无事避风沙。
高士咏。文始真人
吴筠（唐代）

文始通道源，含光隐关吏。遥欣紫气浮，果验真人至。

玄诰已云锡，世荣何足累。高步三清境，超登九仙位。
宁国寺
邵輶（宋代）

地胜千岩秀，名高万古存。
丹崖纪灵躅，绀宇蔽只园。
树老垂藤影，池幽浸藓痕。
会心多兴趣，随意坐林樊。
春光好
欧阳炯（五代）

天初暖，日初长，好春光。万汇此时皆得意，竞芬芳¤
笋迸苔钱嫩绿，花偎雪坞浓香。谁把金丝裁剪却，挂斜阳。
花滴露，柳摇烟，艳阳天。雨霁山樱红欲烂，谷莺迁¤
饮处交飞玉斝，游时倒把金鞭，风飐九衢榆叶动，簇青钱。
胸铺雪，脸分莲，理繁弦。纤指飞翻金凤语，转婵娟¤
嘈囋如敲玉佩，清泠似滴香泉。曲罢问郎名个甚，想夫怜。
碛香散，渚水融，暖空濛。飞絮悠扬遍虚空，惹轻风¤
柳眼烟来点绿，花心日与妆红。黄雀锦鸾相对舞，近帘栊。
鸡树绿，凤池清，满神京。玉兔宫前金榜出，列仙名¤
叠雪罗袍接武，团花骏马娇行。开宴锦江游烂熳，柳烟轻。
芳丛绣，绿筵张，两心狂。空遣横波传意绪，对笙簧¤
虽似安仁掷果，未闻韩寿分香。流水桃花情不已，待刘郎。
垂绣幔，掩云屏，思盈盈。双枕珊瑚无限情，翠钗横¤
几见纤纤动处，时闻款款娇声。却出锦屏妆面了，理秦筝。
金辔响，玉鞭长，映垂杨。堤上采花筵上醉，满衣香¤
无处不携弦管，直应占断春光。年少王孙何处好，竞寻芳。
蘋叶嫩，杏花明，画船轻。双浴鸳鸯出绿汀，棹歌声¤
春水无风无浪，春来半雨半晴。红粉相随南浦晚，莫辞行。
送王安之太博归西京
梅尧臣（宋代）

闻君梦慈亲，手把青玉佩。
循环念归期，月已九弦晦。
既寤心悁悁，面垢不暇頮。
屈指必春还，忽焉朱火代。
梦兆且差池，决去河可能。
昨来理恩典，佐州令近塞。
雁门适有乏，求往苦言碍。
曰惟都督雄，岂付小邦倅。
乃知仕宦难，分寸肯少贷。
遂乞回洛阳，拜省慰忧爱。
除补不应欺，圣时公道在。
幸存旧郭园，重种满畦菜。
上为北堂欢，间与良士对。
此实贤者为，赠行因以载。
酬友人春暮寄枳花茶
李郢（唐代）

昨日东风吹枳花，酒醒春晚一瓯茶。如云正护幽人堑，

似雪才分野老家。金饼拍成和雨露，玉尘煎出照烟霞。

相如病渴今全校，不羡生台白颈鸦。
和钟纪善韵
程通（明代）

十日春来十日晴，正宜扈驾历边城。松篁不逐春风媚，花萼相辉昼日明。

双凤齐飞云锦丽，六鳌不动海波澄。回朝正笏详敷奏，天下如今已太平。
秋思
杜牧（唐代）

热去解钳釱，飘萧秋半时。微雨池塘见，好风襟袖知。

发短梳未足，枕凉闲且欹。平生分过此，何事不参差。
衔泥燕
刘基（明代）

衔泥燕，尾涎涎，衔泥点污几席间，更捉飞虫扑人面。

衔泥燕，人言尔巢长满尺，主人仓廪多蓄积。借尔华屋好安居，年年垒巢生尔雏。
夏日直秘阁
李至（宋代）

蓬阁清虚称野情，华阳巾稳葛衣轻。
垂帘不见喧嚣事，尽日唯衣禽鸟声。
小桧影中铺砚席，矮槐阴下著茶铛。
却愁穷巷晚归去，尘土满街冲热行。
永遇乐（和钱处和上元）
王之望（宋代）

元夜风光，上都灯火，辉映春色。鳌冠仙山，龙衔瑞烛，银阙凌空鳌。紫烟深拥，黄云孤起，人喜乍瞻天日。□云里，□□□□，侍臣□□鹄立。

雾收霞卷，珠帘开遍，翠暮娉婷争出。倾国丛中，钧天合处，忽听鸣清跸。貂裘小帽，随车信马，犹忆少年豪逸。如今对，山城皓月，但余叹息。
舟行三首 其三
汪藻（宋代）

山水俱含古色，烟云巧发天藏。乞与诗人醉眼，要令弹压秋光。
句
孟浩然（唐代）

微云淡河汉，疏雨滴梧桐。
逐逐怀良驭，萧萧顾乐鸣。
杂诗
李复（宋代）

猗兰生幽林，秀叶凝绿滋。
含芬静不发，默与清风期。
美人闲婉娈，遗世从云螭。
袖中双珠明，照人冰玉姿。
群动溺忧患，閟光无同嘻。
寂寥岁将晚，独往歌紫芝。
续赋祥鉴义梅花
释居简（宋代）

香国开楼居，桃李合戍边。移根赏奇怪，屡舞却锦缠。

静闻竺友吟，粲若春雪妍。暗馥腾鹤膝，苍藓腥蜗涎。

既明红紫伦，更秉薰莸权。垄树寒自零，苑柳暖自眠。

逶蛇木兰后，揖逊凌波前。凌波不忍去，步月时蹁跹。
小重山·诗酒休惊误一生
刘秉忠（元代）

诗酒休惊误一生。黄尘南北路、几功名。枝头乌鹊梦频惊。西州月，夜夜照人明。枕上数寒更。西风残漏滴、两三声。客中新感故园情。音书断，天晓雁孤鸣。
书西溪僧壁
孙应时（宋代）

问讯前贤沧海边，遥堤烟草故依然。
谁言筦库功名薄，已活淮民二百年。
绛都春·平生相遇
赵彦端（宋代）

平生相遇。算未有、笑语闽山佳处。旧日文章，如今风味浑如许。眼前都是蓬莱路。但莫道、有人曾住。异时天上，种种风流，待君如故。此自君家旧物，看九万清风，为君掀举。举上青云，却忆梅花如旧否。故人衰病今无绪。只种得、梅花盈圃。待君一过山家，共斟露醑。
送愿上人归乡
释正觉（宋代）

溪头买船归鄂渚，一櫂清风夜蟾午。
行尽韶山半月程，白云儿蟾青山父。
岩头老子末后句，此到将知问不语。
无缝塔前风色高，洞然不隔丝毫许。
丁宁此去快须回，吾家之子要全才。
不坐两头明暗路，偏中归去正中来。
阿呵呵，胸次风流知几何。
题丘氏平原十景图
杨士奇（明代）

昔年过东昌，游平原，望玉山。万松夹径鸣珊珊，翠屏叠出青冥閒。

石豅瀑布飞秋雨，彷佛龙吟井江暮。东陂流泉清我心，尽日徘徊不能去。

仙人夜半西极来，□云灿烂红莲开。邀我□□万寿之宫里，酌以沆瀣青瑶杯。

隆山鸣钟促天曙，欢言未竟东西去。扁舟来往不复寻，江中遥望空云岑。

湖塘月色今何似，岁晏黄原飞雪深。之子幽居有清赏，展卷那堪动遐想。

到家还过仰山祠，刻我题诗青石上。
再献五章奉资一笑
李至（宋代）

福德才名尽不如，三朝荣贵四旬余。
花前尚饮连觥酒，灯下犹看细字书。
黄閤暂抛金印重，青铜闲照雪髯疏。
苍生共指中台位，除是明公更合居。
秦女休行
方登峄（清代）

一尺髻，三尺刀。仇人头，在女腰。渭水深，华山高。血风腥，天冥冥，手提髑髅气峥嵘。

法吏执之付以理，女欲报仇，先办一死。后来又有庞娥亲，千古英雄在女子。
留别许廷惠
折彦质（宋代）

架空作屋才容膝，中有道人能湛然。
门外红尘虽扰扰，枕边清梦自翩翩。
君如海燕时须到，我似江鸥日又迁。
回首石桥桥上月，与谁同赏第三年。
叠辛巳1869夏日偕邱诰臣同子仙根并吕大汝玉汝修汝成林秋衡游竹溪寺用七十二峰羁客韵
傅于天（清代）

半世飘蓬笑此身，情深月夕与花辰。
天心数点参禅奥，石上三生悟夙因。
竹影撑云惊睡犬，鸟声啼柳醒行人。
西廊一阵东风起，洒落荷珠泻白银。
拟陶饮酒 其一
井在（清代）

栖迟衡与泌，家无担石储。种秫理酒床，相对数卷书。

兴至过白石，挥觞讯太虚。启期何自宽，庄周终蘧蘧。

吾乐自有真，八达何足誉。
允迪招行简卜居鸬鹚谷仆意羡之作诗送行兼以自见 其二
沈与求（宋代）

少日长怀社稷忧，怪来饶舌漫多仇。风尘冉冉百年老，霜雪多多两鬓秋。

不办痴床供一笑，方营隐谷赋三休。添丁护得金鸦觜，佳处端能著我不。
奉和圣制送张说巡边
席豫（唐代）

圣主重兵权，分符属大贤。中军仍执政，丞相复巡边。

翕习戎装动，张皇庙略宣。朝荣承睿札，野饯转行旃。

亭障东缘海，沙场北际天。春冬见岩雪，朝夕候烽烟。

已勒封山记，犹闻遣戍篇。五营将月合，八阵与云连。

经略图方远，怀柔道更全。归来画麟阁，蔼蔼武功传。
闻王妈妈定做小祥功德作二首
释道济（宋代）

妈妈好善结良缘，斋僧不论圣和凡。
经资斋衬明舍施，少间暗里送来还。
七月二十五日为广州蒲涧节巩帅相招坐上默营
曾丰（宋代）

石激幽泉响，风排古木号。
离城未多远，去地不胜高。
出处向来误，是非何处逃。
安期相领略，回首付儿曹。
度摩云岭至思凌州
陈孚（元代）

嵯峨摩云岭，石壁如梯绕天顶。千年毒瘴郁不消，怒入老枫结丹瘿。

苍莽思凌州，悬厓结屋如蜃楼。寨门半掩刀槊健，隐隐云际闻鸣牛。

蛮獠下山健如虎，口红如血面如土。手捧椰浆跪马前，山虺水虫间殽俎。

对此停鞭空自慨，吾独何为在荒裔。他年周京王会图，愿借丹青写椎髻。
塞翁吟·睡起鸾钗亸
陈允平（宋代）

睡起鸾钗亸，金约鬓影胧?。桅佩冷，玉丁东。镜里对芙蓉。秦筝倦理梁尘暗，惆怅燕子楼空。山万叠，水千重。一叶漫题红。忽忽。从别後，残云断雨，馀香在、鲛绡帐中。更懊恨、灯花无准，写幽愫、锦织回文，小字斜封。无人为托，欲倩宾鸿。立尽西风。
秋思四首 其四
江源（明代）

秋风丹叶动荒城，无处登临不系情。万里山川分晓梦，千家砧杵共秋声。

萧何只解追韩信，贾谊何须吊屈平。

古往今来只如此，遣人怀抱薄浮生。
宦邸书怀 其二
石赞清（清代）

性拙偶从宦，时危远效官。羁游故交少，孤立转迁难。

春兴随花尽，乡愁对酒宽。朝来明镜里，渐觉鬓凋残。
先公三池祠室学官相传占为公署同年李南才毅
李流谦（宋代）

末俗何由到古人，伤心祠室漫史存。
风榱雨栋那堪说，石刻污漫像设昏。
寄题汪称隐海阳船亭
方回（元代）

望之有若船，其实止一亭。
世情作风涛，平地有沧溟。
中裁宫室制，外肖舳舻形。
片帆可万里，眇视蛟龙腥。
吾友汪定翁，积世家海宁。
海宁亦海阳，难考山海经。
季子栋此宇，世皆称宁馨。
乘桴否运革，作楫良辰丁。
漳饶两分教，奕叶家毡青。
记者弘斋老，文辞摇斗星。
不慕蓬莱岛，不求楚江萍。
野水无人渡，何时一扬{左角右令}。
卖蒜老叟
袁枚（清代）

南阳县有杨二相公者，精于拳勇。能以两肩负两船而起，旗丁数百以篙刺之，篙所触处，寸寸折裂。以此名重一时，率其徒行教常州。每至演武场传授枪棒，观者如堵。忽一日，有卖蒜叟，龙钟伛偻，咳嗽不绝声，旁睨而揶揄之。众大骇，走告杨。杨大怒，招叟至前，以拳打砖墙，陷入尺许，傲之曰：“叟能如是乎？”叟曰：“君能打墙，不能打人。”杨愈怒骂曰：“老奴能受我打乎？打死勿怨！”叟笑曰：“垂死之年，能以一死成君之名，死亦何怨？”乃广约众人，写立誓劵。

令杨养息三日，老人自缚于树，解衣露腹。杨故取势于十步外，奋拳击之。老人寂然无声。但见杨双膝跪地，叩头曰：“晚生知罪矣。”拔其拳，已夹入老人腹中，坚不可出，哀求良久，老人鼓腹纵之，已跌出一石桥外矣。

老人徐徐负蒜而归，卒不肯告人姓氏。
留别陈明叔兼属胡仲威五首
赵蕃（宋代）

我去孰君友，君留谁我游。
定应缘宿契，不待分今投。
年事鬓俱白，时名诗独优。
未知兹日别，重见又何由。
送汪庭芝高士如严州 其三
方回（元代）

我致仕年死期近，汝出家时生理难。沧海桑田何可料，一杯别酒莫留残。
大圣乐（华春堂分韵同赵学舟赋）
张炎（宋代）

隐市山林，傍家池馆，顿成佳趣。是几番临水看云，就树揽香，诗满阑干横处。翠径小车行花影，听一片春声人笑语。深庭宇。对清昼渐长，闲教鹦鹉。

芳情缓寻细数。爱碧草平烟红自雨。任燕来莺去，香凝翠暖，歌酒清时钟鼓。二十四帘冰壶里，有谁在箫台犹醉舞。吹笙侣。倚高寒、半天风露。
梧桐山
祁顺（明代）

梧桐山，高倚天。冬来积霜雪，雨后多云烟。山中奇植人争宝，笼葱之竹龙须草。

更有梧桐栖凤凰，紫云枝叶年年好。我欲剪梧桐，制琴献穆清，坐弹南薰歌太平。

又欲招凤凰，来仪天子廷，效灵堪与龟龙并。凤兮不来梧欲老，目极空山无限情。
梅月主人
翟宗（明代）

梅花初放月华新，不染东风半点尘。移榻卧梅清一梦，举杯邀月作三人。

琼梢影弄瑶台夜，玉镜光涵庾岭春。閒坐小窗味周易，一胸生意满乾坤。
善财赞
释如净（宋代）

捏住乾坤粉一团，大人刚被小人瞒。
机先若具机先眼，走杀从教起衅端。
和果园闲情四咏 其二 咏梦
曹家达（清代）

早信关山飞不去，离魂前夜化秋烟。却嫌到此难为诉，转觉相逢是少年。

江上南风知我意，天涯破月为谁悬。无端晓色侵罗帐，唤起莺儿恼枕边。
送朱师古龙图少卿帅潼川二首 其二
杨万里（宋代）

甲戌花时策集英，相看须鬓各青青。曲江初别春三月，北阙重青再一星。

百石去官君似邴，千年归鹤我输丁。因书若寄杨员外，莫道山寒少茯苓。
送梁伯暘归括苍三首
刘宰（宋代）

城关美少年，三五事游冶。
明珰烛绮疏，宝香笼舞树。
一朝黄金尽，帷盖羞狗马。
短檠有真乐，行矣遴取舍。
夜梦有人惠丝鞋一双次日报除左史
虞俦（宋代）

官职元来莫浪求，丝絇梦里有谁投。帝庭入侍应须此，果应恩除在仲秋。
谒寇忠悯祠堂六首 其四
李纲（宋代）

平生爱看柘枝舞，宾燕多馀密炬堆。富贵在公真末事，谁云缘此故南来。
新月
许及之（宋代）

碧汉新磨印甲痕，山头忽堕玉钩寒。澄江只在青山外，忆得垂纶七里滩。
金蕉叶
仲殊（宋代）

业霄逸韵祥烟渺。摇金翠、玲珑三岛。地控全吴，山横旧楚春来早。千里断云芳草。

六朝遗恨连江表。都分付、倚楼吟啸。铁瓮城头，一声画角吹残照。带夜潮来到。
辞青门学士别业卜居木场巷
冯景（清代）

郈成分宅两年留，弱丧怀居也自羞。鹏鸟暂为六月息，鹪鹩祇爱一枝幽。

砖墙加垩新淘井，矮屋修梯粗葺楼。从此便堪容膝老，掘金烧杵复何求。
别陈齐莫
张煌言（明代）

偶乘越榜向南飞，客梦惊回起拂衣。瀛海屡经龙战后，沧江渐见雁来稀。

杜陵入蜀悲难去，枚叟游梁笑未归。今夜刀头明月满，临歧那得竟忘机！
雪中骑驴口号
刘崧（元代）

京城去三千里，蹇驴动百十鞭。不是浩然踏雪，也同杜甫朝天。
山中寻道人不遇
刘得仁（唐代）

年过弱冠风尘里，常拟随师学炼形。石路特来寻道者，

云房空见有仙经。棋于松底留残局，鹤向潭边退数翎。

便欲此居闲到老，先生何日下青冥。
湖州碧澜堂
陈尧佐（宋代）

苕溪清浅霅溪斜，碧玉光寒照万家。
谁向月明终夜听，洞庭渔笛隔芦花。
南归
张籍（唐代）

促促念道路，四支不常宁。
行车未及家，天外非尽程。
骨肉待我欢，乡里望我荣。
岂知东与西，憔悴竟无成。
人言苦夜长，穷者不念明。
惧离其寝寐，百忧伤性灵。
世道多险薄，相劝毕中诚。
远游无知音，不如商贾行。
达人有常志，愚夫劳所营。
旧山行去远，言归乐此生。
骑骡
李洪（宋代）

留城北去去分骡，冷笑亲朋驷马多。
赖得劲蹄无可碍，一鞭安稳过沙河。
社日饮永叔家
梅尧臣（宋代）

雨未，雨蒙蒙，野田击鼓赛社翁。
折条跨马社翁去，醉叟卧倒梨折红。
鳖头主人邀客饮，玉酒新赐蓬莱宫。
彭宣不预後堂会，康成一举三百锺。
更邀明月出海底，烂醉等是归蒿蓬。
徐先辈挽词
赵师秀（宋代）

岂谓声名早，番成不遇非。
赋曾天子见，诗有世人知。
忽种松三尺，终乖桂一枝。
幽芳谁与志，御史念壎箎。
送王子新游溧川
顾璘（明代）

王生龙凤姿，夙慕嵇阮踪。举目局四海，何心顾樊笼。

词标文苑秀，书拟绝代工。端居不出户，华誉溢金镛。

浩荡五岳怀，婚嫁犹未终。问讯罨画溪，结想三茅峰。

采芝共谁飧，石髓或可逢。顾予疲薾人，枯鱼困泥中。

望望紫烟驾，引领溯长风。
梦横塘 雨生都督有《剑人缘传奇》，读竟既题“十二古琴书屋填词图”，呈双湖夫人。
苏穆（清代）

西窗风劲，弄影寒梅，向人无限萧散。月朗湖空，记对把、红牙低按。

鸦髻蝉鬟，黛眉丹靥，海棠香绽。唤罗浮旧梦，共蝶醒来，朱弦冷、尘衫换。

人间侠骨仙才，借杯浇块垒，都作秋叹。恁好芳华，总付与、紫箫声婉。

送凄楚、斜阳一抹，照到伤心画楼畔。海国涛生，更飞仙剑，斩鲸鲵教看。
都门霜降日作
郑茂（明代）

风雨连朝动客愁，笳声呜咽满边楼。卷帘何事看新月，一夜霜寒木叶秋。
寄岩运庵
释居简（宋代）

报慈打底错流通，举家大小都诈聋。人人诈得十分似，检点将来牛马风。

阿师不入者保社，真尚不存那忍诈。正传若在瞎驴边，开眼堂堂误天下。
念奴娇（冬日赏菊次前韵）
姚述尧（宋代）

霜风初过，正仙吏微吟，诗喉清咽。静对南山真赏处，秋后一亭花月。翠簇香裀，光摇金胜，玉女肌凝雪。花有黄白相间。寒城无伴，烂然还自奇绝。

况有凫＿朋来，拚金钱都罄，晚酣留客。应笑陶潜孤负了，多少傲霜余色。鲸饮方豪，龙吟未已，更著雕胡设。清欢无限，醉归犹记前说。
游灵泉寺此地有席司谏读书处感怀兴悼一首
杨慎（明代）

司谏幽栖地，空门岁月深。泉台埋玉树，灵境閟仙音。

逝水兴三叹，游山废九吟。风徽何寂寞，松柏自萧森。
少年行
释智圆（宋代）

儿奴屡背约，辱我汉天子。
瞋目而语难，五陵年少子。
举手提三尺，报国在一死。
匹马立奇勋，壮哉传介子。
与潘三失解后饮酒
苏轼（宋代）

千金敝帚人谁买，半额蛾眉世所妍。
顾我自为都矂眊，怜君欲斗小婵娟。
青云岂易量他日，黄菊犹应似去年。
醉里未知谁得丧，满江风月不论钱。
题秋塘鹡鸰
林环（明代）

落日秋水寒，霜空荷叶乾。飞鸣不相离，双栖绿池间。

照影弄颜色，有如竞华鲜。在原怀远意，因之发长叹。
奉和韦判官献侍郎叔除河东采访使
储光羲（唐代）

天卿小冢宰，道大名亦大。丑正在权臣，建旟千里外。

楚山俯江在，汴水连谯沛。两持方伯珪，再转诸侯盖。

恬淡轻黜陟，优游邈千载。乾象变台衡，群贤尽交泰。

聿徕股肱郡，河岳即襟带。盛德滋冀方，仁风清汾浍。

四封尽高足，相府轺车最。超超青云器，婉婉竹林会。

贱士敢知言，成颂文明代。燕雀依大厦，期之保贞悔。
述德上兴元严仆射
欧阳詹（唐代）

山横碧立并雄岷，大阜洪川共降神。心合云雷清祸乱，

力回天地作阳春。非熊德愧当周辅，称杰叨惭首汉臣。

何幸腐儒无一艺，得为门下食鱼人。
送王朝言
邵宝（明代）

朝言天下士，乃作西江行。把酒酹岐路，清风引双旌。

尊前即万酹，动我淮阳情。淮阳岂可薄，所志在汉庭。

君去江湖重，君留江湖轻。君行何所挟，岱岳云英英。

远浮洞庭白，高点匡庐青。谁知造化意，藉此方经营。

归欤作霖雨，四海多苍生。
赠参寥子
李白（唐代）

白鹤飞天书，南荆访高士。
五云在岘山，果得参寥子。
肮脏辞故园，昂藏入君门。
天子分玉帛，百官接话言。
毫墨时洒落，探玄有奇作。
著论穷天人，千春秘麟阁。
长揖不受官，拂衣归林峦。
余亦去金马，藤萝同所欢。
相思在何处？桂树青云端。
仲辅叔易招客同游黄蘖还以诗轴相示为赋二诗 其二
李纲（宋代）

江外留禅老，佳名借此山。忘心宁恋著，寓意为幽闲。

大士说法处，片云生坐间。他年筋骨健，相约更跻攀。
次韵少游寄李齐州
释道潜（宋代）

画船京口见停桡，萧洒浑疑谢与陶。但把好山供胜践，不将馀论挂尘劳。

谏垣天上经焚草，藩国年来屡梦刀。北客近传新政美，未尝因物强吹毛。
射雁马上口占
陈郁（宋代）

脱手弦声破晓寒，雁身和箭衮花团。
檐前上背山翁喜，催唤儿孙逐马看。
题滕王阁
文天祥（宋代）

五云窗户瞰沧浪，犹带唐人翰墨香。
日月四时黄道阔，江山一墨画图长。
回风何处抟双雁，冻雨谁人驾独航。
回首十年此漂泊，阁前新柳已成行。
拟寒山寺 其六十二
释怀深（宋代）

守口要如瓶，语言当自保。多知多是非，少出少烦恼。

东平乐为善，司马只称好。相逢但寒温，万事皆默了。
登召伯斗野亭用孙莘老韵寄秀老参寥
邹浩（宋代）

广陵最佳处，堂与南山平。慨然寄远瞩，溷浊为冰清。

冷官从无徒，犹阻窥朱甍。矧兹斗野构，名实久已倾。

距我逾一舍，何由偕友生。王事有邂逅，川途假新城。

登亭若为慰，饥渴甘大烹。莲花袭襟裾，双鹤唳且行。

一笑发深省，坐见星斗明。回首莫逆交，物外正采荣。
村舍杂书
陆游（宋代）

舍北作蔬圃，敢辞灌溉劳。
轮囷瓜瓠熟，珍爱敌豚羔。
晨餐戒厨人，全项净去毛。
虽云发客笑，亦足慰老饕。
咏项籍庙二首 其一
许彦国（宋代）

曾被秦人笑沐猴，锦衣东去更何求。可怜瞭瞭重瞳子，不见山河绕雍州。
送游潮州二首
刘克庄（宋代）

霜简刚言璧有瑕，清朝耳目不应差。
醉翁绝少环滁饮，范老何心庆朔花。
省库钱皆留享士，高斋琴却带还家。
邵平旧圃元无恙，未必封侯胜种瓜。
盛暑思接荣归之游寄相守张工部
韩琦（宋代）

伏暑如何散郁陶，荣归陪赏望空劳。红芳照槛莲千颊，绿荫环波柳万条。

趋第小车谁竞挽，见山新址日增高。遥知贤守多娱地，诗笔虽豪酒未豪。
秦皇酒翁下垂钓偶赋
陆游（宋代）

酒瓮山边古钓矶，沙鸥与我共斜晖。
目前虽有小得丧，天下岂无公是非！沧海横流何日定，古人复起欲谁归？道边醉倒君奚憾，岂失风尘一布衣！
至梅村别业再用前韵寄云壑 其二
蓝仁（明代）

世情只益老年悲，秋气先从病骨知。高卧且寻愚谷僻，旷怀唯入醉乡宜。

田园著处征徭急，风雨孤村穫敛迟。拟约道人云壑外，茶铛煮瀑共谈诗。
与君表饮虞山酒肆，醉后赋呈，即邀同作
陈熙治（清代）

七年以长为昆弟，古有元白今孙洪。四人交谊各千古，惟君与孙将毋同。

君之生日先子瞻，孙之生日同剑南。两人才名满天下，惟君无愧孙独惭。

吁嗟乎，古人不可作，今人胡可薄。吾人立身各有真，何必侈口论古人。

虞山山麓饮君酒，新诗一篇酒一斗。一杯入手两无言，醉眼瞢腾看苍狗。
初夜
刘敞（宋代）

汲汲书弥短，悠悠夜增长。贫家不具烛，坐须明月光。

隐几四寂默，阴虫鸣我傍。天时有推敚，物性随悲伤。

感彼忽自惊，喟然发心狂。壮年何所成，忧患攒中肠。

咄嗟牛衣叟，妇女知激昂。国耻吾亦羞，如何埽封疆。

譬如笼中禽，左右不得翔。知音古亦稀，谁谓歌中商。
酬左行之金陵夕游
李龏（金朝）

宫城日晚度寒鸦，新意虽多旧约赊。商女不知亡国恨，恨君嗔折后庭花。
题王存素画黄山云海障子
汪缙（清代）

昔逢海客谈瀛洲，苍茫气象无能侔。我欲向之问端倪，但指天际云悠悠，即云即海空外流。

今看好手弄狡狯，满纸淋漓吁可怪。不知墨气并云气，唯见紫澜万叠声澎湃，即海即云壁上挂。

我闻黄山之云天下奇，仙灵变幻那得知。欲往观之劳我思，异境恍惚移于斯。

一缕初生上遥汉，烟交雾集渐浩瀚。云作奇峰峰作云，云峰片片相凌乱。

俄然南北东西合，浮天没地无边岸。三千白月照难穷，九万长风吹不散。

神仙欲到辄引去，河伯无端望洋叹。云邪海邪谁能判，咫尺相从游汗漫。

乃是三十六峰入臂腕，扫却一片锦绣段，非海非云任君看。

画理通化工，对之开心胸。我将陋木华之《海赋》，隘屈子之《云中》。

契达观于漆园，等妙谛于大雄。天地溟悻，古今混同。

何有乎日月之循环，宇宙之始终。而况人世之得失穷通，一一归虚空。

精灵忽与丹青聚，置身已在天都峰。囊括千朵万朵之芙蓉，割取千间万间之琳宫，踏倒千年万年之长松。

誓从王夫子，游戏入无穷。
绝句 其二十八
吕岩（唐代）

先生先生莫外求，道要人传剑要收。今日相逢江海畔，一杯村酒劝君休。
舟次鼋湖阻水因由董山
朱槔（宋代）

一川黄浊写昆仑，苦恨南溪不尽吞。
三年亦知行意速，时时插竹记沙痕。
呈叶怀宁陈参军章簿公
赵蕃（宋代）

潜山皖山烟雨昏，山城索莫少所亲。
令君邀我入山去，复道山流方四奔。
侧闻剥啄来叩门，疑匪索我云见存。
已焉一见即倾倒，乃与诸刘相弟昆。
因君又来惊坐陈，吾尝同寮义世敦。
不惟邂逅索诗卷，更复追随携酒尊。
蕲水道中二首
张耒（宋代）

蚕老麦枯田舍忙，谁令四月雨浪浪。
未容乌鸟私遗粒，鸣蚓跳蛙欲满场。
乞牋纸寄犀浦王专著作
魏野（宋代）

故人何处暂驱鸡，犀浦封疆濯锦西。
五色彩笺宜寄惠，知君管得浣花溪。
寄示儿孙
翁承赞（唐代）

力学烧丹二十年，辛勤方得遇真仙。便随羽客归三岛，

旋听霓裳适九天。得路自能酬造化，立身何必恋林泉。

予家药鼎分明在，好把仙方次第传。
黄节妇复明歌
徐熥（明代）

黄氏母，夫亡守志多辛楚。血泪洒黄泉，泪枯双目瞽。

母目瞽，儿心苦，朝夕吮眸眸未愈。母子精诚良可哀，一朝忽尔双眸开。

母目开，父目瞑，老泪依然滴孤枕。
送僧归日本
释文珦（宋代）

远人仍远别，把手话江皋。
积水一韩路，古风八月涛。
海门山似粒，洋屿树如毛。
他日难通信，想思梦寐劳。
送师直之会稽宰
梅尧臣（宋代）

天下风物佳，莫出吴与越。
新罢吴官来，又随越舸发。
连宰吴越间，皆迩蛟鼍窟。
伯氏复同郡，邑境接民垡。
宁将内隔外，正似肉附骨。
姚江遗鱼蟹，嵇山奉笋蕨。
足得相交欢，高堂未华发。
送子意不尽，念逐有明月。
满江红（辛卯生日二首）
赵善括（宋代）

海岳储祥，符昌运、挺生前哲。天赋与、飘然才气，凛然忠节。颖脱难藏冲斗剑，誓清行击中流楫。二十年、麾节遍江湖，恩威浃。

香穗直，云峰列。觞羽急，鲸川竭。共介公眉寿，赞公贤业。出处已能齐二老，功名岂止超三杰，侍吾皇、千载带金重，头方黑。
月下泛沧浪江 其二
区大相（明代）

洞庭西望水云乡，秋半蒹葭未有霜。一曲沧浪歌不歇，又随明月下潇湘。
题常州玄妙观陈□□飞霞楼
朱德润（元代）

绮结飞霞散满空，阑干高倚夕阳中。冲融昼景横窗碧，绚烂晴光入座红。

宛有霓旌来汉表，直疑蜃气出城东。楼居自是神仙宅，不待乘桥蹑彩虹。
素饭
陆游（宋代）

放翁年来不肉食，盘箸未免犹豪奢。
松桂软炊玉粒饭，醯酱自调银色茄。
时招林下二三子，气压城中千百家。
缓步横摩五经笥，风炉更试茶山茶。
送彭石堂之京师
邱云霄（明代）

尊酒千山野照残，孤云万里是长安。空同北出青霄近，宫殿南开紫气团。

璧水春深燕月迥，锦帆梦落楚云寒。空悲岐路无堪赠，采采秋风纫玉兰。
次韵陈知点瑞木一首
廖刚（宋代）

薪斧宁参造化权，发祥瑞若剖符然。天心默与人心契，字色浑如墨色鲜。

事类洛书今更显，义稽商颂古难全。愿归麟阁光青史，千载声歌播舜弦。
宁寿寺
张湖山（宋代）

丹级才升四望赊，香销无复梦豪华。向来马氏殚禅力，要拟龙豪作佛家。

树老烟霜台殿古，石封苔藓井栏斜。上人不用莲花漏，自有林梢报晓鸦。
春日会饮怀丘思同林成之作四首
苏颂（宋代）

浊酒浇肠遣旅怀，春宵常苦漏声催。
坐中不见丘夫子，明月无光厌举杯。
题壁二首
胡叔阳子（宋代）

奉崇香火若君难，莫把经文作戏言。
儿女损休都管尽，明春速入武当山。
岩桂花
高翥（宋代）

玉蕊琅玕树，天香知意薰。
露寒清透骨，风定远含芬。
齐南郊光章十三首 其二 引牲乐
佚名（隋代）

皇乎敬矣，恭事上灵。昭教国祀，肃肃明明。有牲有涤，有洁在俎。

以荐王衷，以答神祜。陟配在京，降德在民。奔精望夜，高燎伫晨。
鹧鸪天（祝寿）
史浩（宋代）

孔雀双飞敞画屏。锦花裀上舞娉婷。红绡袖暖琉璃滑，金鸭炉香椒桂馨。

丹脸渥，秀眉青。平生阴德在遐龄。如今便好添龟鹤，元是南箕一寿星。
虞美人 梅影
徐釚（清代）

笼烟带月黄昏悄。蘸墨知多少。玉娥睡醒怕东风。背立墙阴移过烛花红。

暗香转被添螺黛。掠鬓霜姿改。天寒漏永几多愁。驿使难凭疏景梦江楼。
酹江月
王恽（元代）

遗台树老，独画阑、春事犹未消歇。好在来禽花盛发，满意清明时节。

翠袖翻香，朱颜晕酒，绰约冰肌洁。几年空谷，等闲飘坠香雪。

回首绮阁东风，使君情重，一顾倾城色。只恐花飞春减却，束约尊前欢伯。

起舞山香，醉歌金缕，细按红牙拍。青鸾高兴，恍然归梦瑶阙。
行湘潭道
李曾伯（宋代）

古驿湘潭道，只家松竹林。
山连梅外远，春入柳边深。
征骑虽欣霁，耕犁久望阴。
貂裘嗟已敝，犹怯老寒侵。
黎求，南海人。事见清康熙《禺峡山志》卷三阙题
黎求（明代）

方丈借山区，灵峰即二禺。寻泉清嶂断，藉草白云俱。

岩树摇楼榭，窗烟冷狖鼯。坐怜神物变，惆怅对江湖。
梅花七律 其九
张道洽（宋代）

藓护苔封白玉柯，冱寒蓦地转阳和。任枯半树韵尤古，才放一花春已多。

神倩满庭明月写，香随隔水晚风过。古今真爱梅人少，愿祀诗家始祖何。
浣溪沙
仇远（元代）

豆蔻枝头冷蝶飞。荼コ花里老莺啼。懒留春住听春归。

北海芳尊谁共醉，东山游屐近应稀。小窗寒草送春时。
赠薛内史诗
杨素（隋代）

耿耿不能寐，京洛久离群。横琴还独坐，停杯遂待君。

待君春草歇，独坐秋风发。朝朝唯落花，夜夜空明月。

明月徒流光，落花空自芳。别离望南浦，相思在汉阳。

汉阳隔陇吟，南浦达桂林。山川虽未远，无由得寄音。
偈颂一百零二首 其二十
释绍昙（宋代）

三日晴，五日雨。无象太平，满田禾黍。不作佛法商量，亦非世谛禾布。

碧眼黄头总不知，问讯轮皴拄杖子，牢记取。
与太平四面夜坐
释清远（宋代）

城中应接同摩诘，云外无心似老卢。月白风清深夜坐，出家全不费工夫。
淮南秋夜呈周侃（一作呈同僚）
李嶷（唐代）

天净河汉高，夜闲砧杵发。清秋忽如此，离恨应难歇。

风乱池上萍，露光竹间月。与君共游处，勿作他乡别。
登会波楼望䧿华二山
何邻泉（清代）

春云漠漠绕层楼，独倚危栏放醉眸。远水清光明树隙，两山黛色上城头。

空留丹灶烟深护，孤起金舆翠欲流。忽忆吴兴传妙墨，此身如在画中游。
次韵昌龄游白石二诗 其二 道岩
王十朋（宋代）

未穷脚力上层霄，想象名山兴亦高。物外游人身插羽，洞中仙亦体生毛。

利名奔走嗟吾老，杖屦徜徉羡子豪。凫舄共游端有日，预期木叶下亭皋。
寄怀二十首
赵蕃（宋代）

早禾栖陇待晴收，雨欲为霖势可忧。
似觉朝来乌鹊喜，便携童稚过西畴。
水龙吟（雪）
袁去华（宋代）

晚来侧侧清寒，冻云万里回飞鸟。故园梦断，单于吹罢，房栊易晓。西帝神游，万妃缟袂，相看一笑。泛扁舟乘兴，蹇驴觅句，山阴曲、霸陵道。

舞态随风窈窕。任穿帘、儿童休扫。洛阳高卧，萧条门巷，悄无人到。供断诗愁，夜窗还共，陈编相照。念寒梅映水，匀妆弄粉，与谁争好。
次韵江陵张书记送行
项安世（宋代）

行行得好辞，忽忽疑昼梦。
朝餐手不释，夜卧心屡诵。
皎若朱丝弦，清于玉壶冻。
美人家三世，有笔修五凤。
诗从周汉学，不记梁与宋。
深沉大招赋，汗漫长杨讽。
玄机捩天关，远思弥禹贡。
诗人例空言，此士有实用。
经權粲衡石，事物森纪统。
上官畏争执，疲俗感哀痛。
情虽到真核，法必任宽纵。
有才人所难，既老心不动。
蕴玉讳求沽，韬弦耻争中。
自言州县久，羞胜市朝閧。
岁晚无万牛，江空偃孤栋。
今年何因缘，诸使忽倥偬。
倒海觅珊瑚，搜山出银瓮。
似闻二星来，约与元师共。
推君上周行，为国选汤众。
荐员每如此，物论宁不衷。
泛水拔红蕖，腾云上青鞚。
所悲贱子远，不及诸贤送。
投身伴鸮鹏，矫首瞻洛雍。
天乎祸吾宗，伯也困淹讼。
惟君援以手，此德不可颂。
但祈张夫子，早作汉郎从。
展尽黄石书，归来赤松洞。
此时从之游，必与我伯仲。
梦
张照（清代）

故故新新暮更朝，是因是想任参寥。乍离还道明明在，欲说翻成渐渐消。

佳处何妨留一世，昔人难得话连宵。九天十地皆如此，君仆犹当爝火嘲。
昌英知县叔作岁坐上，赋瓶里梅花，时坐上九
杨万里（宋代）

销冰作水旋成家，犹似江头竹外斜。
试问坐中还几客，九人而已更梅花。
答冯梦华太守次冯庵原韵
沈瑜庆（清代）

天道宁教裨灶知，忧时未用苦吟诗。一官江海归何日，满目流亡念在兹。

竹木劳人怜我拙，斗钟为德恐君疲。长堤障水无穷利，远迹涂山问导师。
寄文照大师
释智圆（宋代）

两制音书数往来，城中栖隐远尘埃。
吟斋夜静开明月，讲石秋深扫绿苔。
出俗旧题留雪苑，卧云幽兴梦天台。
林间抱疾怀高趣，翻笑汤休谩有才。
兄弟约芝山共学未暇辱以诗督之因次元韵
彭汝砺（宋代）

弟兄相寄玉为音，洗尽尘埃一寸心。欲以蚊虻看势利，能将珠璧现光阴。

雅游潇洒知难废，故约迟留惜未寻。北望灵芝山在处，暮云回合碧沈沈。
题田洗马游岩桔槔
陈子昂（唐代）

望苑（一作远）长为客。
商山遂不归。
谁怜北陵井（一作客）。
未息汉阴机。
题四梦图·南柯
刘克庄（宋代）

筑馆如萧史，专城似买臣。
不知身是幻，错认梦为真。
偈颂九十三首
释梵琮（宋代）

千说万说，只是一说，
春寒秋热。千句万句，
只是一句，小出大遇。
两段不同，收归上科。
端午帖子·皇帝阁
周必大（宋代）

三殿晨开锡宴初，太官顺节进龟鱼。
微臣笔力惭燕许，谩赋群官上玉除。
夜渡湘水
孟浩然（唐代）

客舟贪利涉，闇里渡湘川。
露气闻芳杜，歌声识采莲。
榜人投岸火，渔子宿潭烟。
行侣时相问，浔阳何处边？
竹枝词 其一 过太湖竹枝歌
胡奎（元代）

第四桥头枫叶青。白龙吹雨浪花鯹。过桥买酒待月出，今夜夜宿垂虹亭。
题刁光胤画册
赵慎（宋代）

梦中衣褐定何祥，明视由来世泽长。谁拟前身是韩子，为他毛颖著文章。
新晴二绝
王炎（宋代）

鸲鹆喜晴鸣竹枝，一篙新浪拍渔矶。
春寒稍向日边破，花信欲从风际归。
送袁秀才下第归毗陵
欧阳詹（唐代）

羸马出都门，修途指江东。关河昨夜雨，草木非春风。

矢舍虽未中，璞全终待攻。层霄秋可翔，岂不随高鸿。
人南渡·兰芷满汀洲
贺铸（宋代）

兰芷满汀洲，游丝横路。罗袜尘生步，迎顾。整鬟颦黛，脉脉两情生语。细风吹柳絮，人南渡。
回首旧游，山无重数。花底深朱户，何处？半黄梅子，向晚一帘疏雨。断魂分付与，春将去。
漫兴
汪藻（宋代）

晨起翛然曳杖行，一帘疏雨作秋清。
老来岁月能多少，看得栽花结子成？
偈颂十一首
释了演（宋代）

四海共遵灵鹫制，九旬禁足自萧然。
饥餐渴饮随缘过，禅道是非扫一边。
知我者谓我深锥痛劄，不知我者谓我吊影扬鞭。
毕竟如何，月中丹桂和根拔，
水底泥牛蓦角牵。
别躔甫
林希逸（宋代）

一别三秋喜我过，旧游如说梦南柯。功名会上前缘薄，灯火社中遗恨多。

几劫曾为诗法眷，两鳏堪号俗禅和。相看未久匆匆去，可奈能吟不饮何。
桂台
舒岳祥（宋代）

神龙不知身变化，犹认潜鳞为故我。
先生曾出雨八弦，浪静波恬归海卧。
先生两处领桂台，梦寐一生游学舍。
阿宜移扁就山窗，铁画银钩金钮鏁。
绿阴闭户不知春，长日观书谁觉夏。
天上吹香遍远山，月中散影流清夜。
先生见扁如坐斋，随行不用木上座。
攀枝踏影弄猿鹤，万事不到桂丛下。
天下清芬是此花，世间最俗惟檀麝。
后车还许乐天陪，吟笔更须侯喜把。
几人名遂不知几，一日仓皇方泪堕。
人知德佑不出高，岂识咸淳归计果。
平生一瓣桂台香，口诵翁诗几百过。
旧台何在桂凋零，日暮哀禽自相和。
今台喜见桂婆娑，往来不碍江鸥社。
旧台不见见今台，依旧风汉压江左。
他年人访桂台游，旧名更复因今播。
月中桂树最久长，此树还如月轮大。
黑漆弩 其二 谢熊南沙跋帖
杨慎（明代）

月仪蠹简留君住。索靖是右军师父。笑藏真、酗酒狂僧，说甚龙蛇风雨。

戏鱼堂、响榻重镌，莫道影留形去。熊朋来，鼎韵钟铭，鉴赏到、西台妙处。
巡边在河北作
张说（唐代）

去年六月西河西，今年六月北河北。
沙场碛路何为尔，重义轻生知许国。
人生在世能几时，壮年征战发如丝。
会待安边报明主，作颂封山也未迟。
和米君梦秋柳诗十二首 其五
邓云霄（明代）

走马章台问故枝，秋原宿莽正离离。和风淡日还无力，凉露清霜岂自持。

旧苑腰肢非昔态，暮天云雨到今疑。含情欲向湘江咽，江水东流无尽时。
东家四时词四首 其四
虞集（宋代）

贺雪宫门上表归，貂裘犹带六花飞。海南新送收香鸟，转觉清寒入翠帷。
春日同郭汾勷徐阔斋可庵游仙人洞
杨灏（宋代）

仙家在何处，洞口自长春。钟乳悬危坐，岩梯绝暗尘。

桃花迷远目，草色醉行人。徙倚夕阳晚，山村鸟语频。
霓裳中序第一（寿王之朝）
陈著（宋代）

华胄银青气脉，仙风斑白须眉。儿孙玉雪满庭帏。家庆人间难比。

浮世事等云过，平生心有天知。举杯相约小春时。岁岁梅花里醉。
破镜行
卢梦阳（明代）

尔缺似难圆，尔晦依然明。形相半亏精彩在，普照万物皆容成。

记忆当年如满月，误斗坚刚成破缺。由来鉴别本无私，节解支分光不灭。

闺媛宫娥不尔留，几回抛掷坠青楼。愿藏宝匣重磨洗，长与衰翁照白头。
次韵赵伯武病中即事五首 其五
周紫芝（宋代）

平生沈东阳，鹤骨俨如故。朝来闻巾车，载酒定何处。

暮归坐东轩，翰墨有佳趣。当持乌丝栏，为乞锦囊句。
题朱蓬峰梦游仙宫殿，明日偕见西辨章进凝香
杨维桢（元代）

青莲老人青佩环，自言昨夜梦游海上天梯山。
天梯之山三万八千丈，琼台双阙开天关。
赤藤飞上最绝，千树琪花散晴影。
通明前殿上觐玉虚翁，左面长眉瞳炯炯。
玉翁元是太极仙，手弄两丸日月旋。
天扃地户司启闭，玄牝一钥开天先。
青莲老人南极裔，泰华开花一千岁。
大人赋奏马文园，玉藕如船浇渴肺。
殿前作诗明月光，光彩下彻下土中书堂。
明朝写得凝香章，蝴蝶飞来七宝床。
早梅芳近 咏玉蝶梅
陈维崧（清代）

整偏佳，斜更好，风格那能到。粉笺欲赋，除是多才李清照。

亭亭笺意厚，袅袅腰肢小。正入春阴重，白处妆楼晓。

梦无凭，愁不了，从古江南道。天寒日暮，此意惟花堪共表。

文犀慵再掠，金鸭羞轻抱。撚梅花，今年驿使杳。
如行新戒落发升座
释心月（宋代）

患累资生无有涯，选官选佛学丹霞。
须知发划殿前草，不碍萱开堂北花。
万法从心心是正，一心逐物物皆邪。
夜窗寂寂青松下，究彻根源始到家。
曲江逢至日
林弼（明代）

去岁兹辰钟阜北，今年此日曲江东。惊心节物如飞箭，回首生江尚转蓬。

韶石雪消知地暖，越台云净兆年丰。故人迢递未归去，孤负梅花酒一筒。
山居即事
释绍嵩（宋代）

此地真奇绝，何须屋万间。
穿林邻虎穴，隔水是尘寰。
保甲元无籍，讹邪自不关。
安闲有深味，未敢负云山。
走笔答蒋慰功见邀
李之世（明代）

平生不饮酒，三酌即颓然。有时倾一石，白眼望青天。

浊醪有妙倾，可以对少年。公子雅敬客，高馆张华筵。

玉盘贮霜蕤，朵朵压金钱。殷勤枉惠好，飞翰洒瑶笺。

但能对绿蚁，我来瓮底眠。
仲秋下浣同周砚农过漱石轩看叶梅廊留饮即事
张拙（唐代）

幽赏无如酒共诗，朋欢相对复何之。双螯正美兼鲈脍，晚桂生香先菊卮。

述纪新闻因有果，悦敦亲戚话无枝。空庭石立堪呼丈，漱揽云烟傍曲篱。
袁大监挽词三首
梅尧臣（宋代）

昔罢宣城守，将归尚抚予。
殷勤为开径，惨怆遂登车。
告老闻还楚，遗荣喜效疏。
西山忽埋玉，松露助涟如。
金缕曲 三月十七日乃孙补年外祖父仙游之辰，抚今追昔，怅然于怀，爰赋此阕，聊当一哭
郑兰孙（清代）

千里关山隔。痛慈颜、仙游去也，今生永诀。寒食棠梨风共雨，又是期年使节。

盼一拜、灵帷难得。寸寸柔肠非剑断，更行行、清泪如珠滴。

精卫恨，杜鹃血。

星移物换堪愁绝。怅而今、南云回首，顿伤畴昔。飘渺予怀天际远，潦倒自怜羁客。

况尘世、升沉难必。聚散浮鸥无定影，叹流光、瞥眼如驹隙。

穷途感，与谁说。
近以洛花寄献斋阁蒙赐诗五绝褒借今辄成五篇以答来贶 其三
文彦博（宋代）

旧说河阳满县花，安仁当日颇矜誇。洛城花品虽奇绝，多出寻常百姓家。
和叔武逢梅二首
曾协（宋代）

愁中相对病中看，喜愠都忘非意干。
从此定交形迹外，只羞冰玉照人寒。
同梁坚德受戒椒园有述 其一
陈学佺（明代）

毗勒楼开爇戒香，频伽初叫梦清凉。重重帝网群狮吼，处处庄云并雁行。

直破波旬传露布，新题名字入华藏。碧胡掌底胎珠色，漾作寒空白种光。
耳边啼鸟唤不起
徐积（宋代）

耳边啼鸟唤不起，有人醉卧春风里。被花迷入梦魂中，却上烟霞弄瑶水。
蓦山溪·梅
曹组（宋代）

洗妆真态，不作铅花御。竹外一枝斜，想佳人，天寒日暮。黄昏院落，无处著清香，风细细，雪垂垂，何况江头路。
月边疏影，梦到消魂处。梅子欲黄时，又须作，廉纤细雨。孤芳一世，供断有情愁，消瘦损，东阳也，试问花知否？
颂古二十四首
释宗演（明代）

今朝季冬朔旦，岁月不可把玩。
各请打办精神，了却未了公案。
有我即病生，无我即病灭。
我病两俱非，万里一条铁。
论语绝句 其六十五
张九成（宋代）

可笑灵公不自量，区区小国事交争。遽然问阵于夫子，夫子闻之故遂行。
梦扬州乐妓和诗
刘禹锡（唐代）

花作婵娟玉作妆，风流争似旧徐娘。

夜深曲曲湾湾月，万里随君一寸肠。
南乡子·自述
苏轼（宋代）

凉簟碧纱厨。一枕清风昼睡馀。睡听晚衙无一事，徐徐。读尽床头几卷书。
搔首赋归欤。自觉功名懒更疏。若问使君才与术，何如。占得人间一味愚。
寄和仲
彭汝砺（宋代）

日月其除如掷梭，老来衰疾转添多。苦心不祇荼毒似，短发无如霜雪何。

毕竟行藏浑有定，寻常聚散亦非它。欲知日暮相思意，牛首山前湖水波。
梅花喜神谱·烂熳二十八枝
宋伯仁（宋代）

新绿小池沼，田田浮翠钱。
雨中珠万颗，巧妇其能穿。
送徐评事赴省试
翁卷（宋代）

早年通法后，已是立朝身。
更道明经好，须为擢第人。
马寒村驿暮，灯暖帝城春。
花气多时节，高门有贺宾。
汉宫春慢
佚名（宋代）

春日迟迟。称游人、尽日赏燕芳菲。新荷泛水，渐入夏景云奇。炎光易息，又早是、零落风西。白露点，黄金菊蕊，朝云暮雪霏霏。
光阴迅速如飞。邀酒朋共欢，且恁开眉。清歌妙舞，更兼玉管瑶篪。人生易老，遇太平、且乐嬉嬉。莫待解，朱颜顿觉，年来不似当时。
送傅管记赴蜀军
钱起（唐代）

终童之死谁继出，燕颔儒生今俊逸。主将早知鹦鹉赋，

飞书许俊蛟龙笔。峨眉玉垒指霞标，鸟没天低幕府遥。

巴山雨色藏征旆，汉水猿声咽短箫。赐璧腰金应可料，

才略纵横年且妙。无人不重乐毅贤，何敌能当鲁连啸。

日暮黄云千里昏，壮心轻别不销魂。劝君用却龙泉剑，

莫负平生国士恩。
和后村记颜一首
林希逸（宋代）

精神归阿堵，一点定如何。问景论蛇跗，吹毛笑鸟窠。

鬓知谁甚似，音比旧尤讹。但拥维摩几，时时阅贝多。
有钱咏
苏泂（宋代）

树头榆叶水圆荷，黄菊青苔鼓铸多。
莫把诗家作穷相，四时浑不奈钱何。
书感
汪梦斗（宋代）

驱驰万里且归休，三十馀年只漫游。已死舒何叫不起，霜松雪桂一山秋。
瑞鹧鸪·双银杏
李清照（宋代）

风韵雍容未甚都，尊前甘橘可为奴。谁怜流落江湖上，玉骨冰肌未肯枯。
谁教并蒂连枝摘，醉后明皇倚太真。居士擘开真有意，要吟风味两家新。
酴醾
王十朋（宋代）

风枝张羽盖，露脸污何郎。收拾归醽醁，芳姿韵更香。
重赠刘琨诗
卢谌（魏晋）

璧由识者显。
龙因庆云翔。
茨棘非所憇。
翰飞游高冈。
余音非九韶。
俣以仪鳯凰。
新城非芝圃。
曷由殖兰芳。
采药
陆游（宋代）

篢子编成细箬新，独穿空翠上嶙峋。
丹砂岩际朝暾日，狗杞云间夜吠人。
络石菖蒲蒙绿发，缠松薜荔长苍鳞。
金貂谒帝我未暇，且作人间千岁身。
鹧鸪天·送欧阳国瑞入吴中
辛弃疾（宋代）

莫避春阴上马迟。春来未有不阴时。人情展转闲中看，客路崎阴倦后知。
梅似雪，柳如丝。试听别语慰相思。短篷炊饮鲈鱼熟，除却松江枉费诗。
新柳
杨万里（宋代）

辇路金丝半欲垂，外间玉爪未渠开。
上林柳色休多忆，更趁春风看一回。
次韵诚斋饮张园放翁酹酒海棠花下
许及之（宋代）

九霞觞翻湿云幄，群仙戟指嫌轻薄。海棠枝上管春晴，醉魂未醒来层城。

风姨妒吹银烛灭，明月飞来更奇绝。急须巢饮添烛光，今日绮霞明日雪。

濯锦江头识放翁，翁令对花群玉丛。试浇以酒添花晕，是酒是花若试问。
句
雷侍郎（宋代）

无魔不成佛，观过始知仁。
朝回和元少尹绝句
白居易（唐代）

朝客朝回回望好，尽纡朱紫佩金银。

此时独与君为伴，马上青袍唯两人。
和鲁如晦七夕
王之道（宋代）

乞巧谁家绮席开，夜阑箫鼓趁虚催。
启明不为牵牛计，又放朝阳送曙来。
题郭知达集九家注杜诗
乾隆（清代）

平生结习最于诗，老杜真堪作我师，
书出曾锓实郭集，本仍宝庆及淳熙。
九家正注宜存耳，余氏支辞概去之，
适以遗编搜四库，乃斯古刻见漕司。
希珍际遇殊惊晚，尤物闇章固有时，
重以琳琅续天禄，机闲万遍读何辞。
军中杂歌
陆游（宋代）

北面行台号令新，绣旗豹尾渡河津。
檄书才下降书至，不用儿郎打女真。
楚山清晓图
元好问（金朝）

雨润烟浓十二峰，云间合有楚王宫。遥知别后西州梦，一抹春愁浅淡中。
高宗建炎初祀昊天上帝
佚名（隋代）

赫赫翼祖，受命于天。
德迈三代，威加八埏。
陟配上帝，明社告虔。
流光垂裕，于万斯年。
雪后雨作
范成大（宋代）

瑞叶飞来麦已青，更烦膏雨发欣荣。
东风不是厌滕六，却怕雪天容易晴。
上丹霄
长筌子（金朝）

叹人生如掣电，似浮沤。更何消苦苦贪求。荣枯得失，宿缘分定岂须忧。我今悟此养天倪，晦迹林丘。箪瓢乐，琴书味，闲中过，静中休。有恬淡真趣相酬。花朝月夜，大开口、笑展眉头。玄珠收得默然归，方外优
广东漕李实夫四首
戴复古（宋代）

乾坤虽广大，人物不能多。
议论还诸老，文章自一科。
从横负才略，缓急任干戈。
不有济时杰，其如世事何。
念奴娇
沈端节（宋代）

寻幽览胜，凭危栏、极目风烟平楚。自笑飘零惊岁晚，欲挂衣冠神武。芳甸时巡，醉乡日化，庭实名花旅。阆风蓬顶，自来不见烽戍。

宴罢玉宇琼楼，醉中都忘却，瑶池归路。俯瞰尘寰千万落，渺渺峰端栖雾，群玉图书，广寒宫殿，一一经行处。相羊物外，旷怀高视千古。
监洞霄宫俞康直郎中所居四咏 退圃
苏轼（宋代）

百丈休牵上濑船，一钩归钓缩头鳊。
园中草木春无数，只有黄杨厄闰年。
（俗说黄杨岁长一寸，遇闰退三寸。
）
感事吟
邵雍（宋代）

君子小人正相反，上智下愚诚不移。
冶葛根非连灵芝，奈何生与天地齐。
意难忘·蜀道登天
林正大（宋代）

蜀道登天。望峨眉横绝，石栈相连。西来当鸟道，逆浪俯回川。猿与鹤，莫攀缘。九折耸岩峦。算咫尺、扪参历井，回首长叹。西游何日当还。听子规啼月，愁减朱颜。连峰天一握，飞瀑壑争喧。排剑阁，越天关。豺虎乱朝昏。问锦城，虽云乐土，何似家山。
南乡子 翠云草
屈秉筠（清代）

贴遍玉阶前。秀比双鬟色更鲜。认是烟丝吹不断，缠绵。

肯学馀霞散碧天。

弱步不胜怜。误向秋阴拾碎钿。为嘱采篮人仔细，裙边。

些小根苗正自牵。
忆情人诗
秦玉鸾（隋代）

兰幕虫声切，椒庭月影斜。可怜秦馆女，不及洛阳花。
生日示闻诗闻礼
王十朋（宋代）

哀哀父母生我劳，生日不见徒悲号。今年偶然梦三刀，二千石向鄱阳叨。

身虽五马已二毛，烹羊击鲜斫蟹螯。殷勤为寿劳尔曹，愿尔它年著綵袍。

二亲无恙年俱高，更与诸孙持寿醪。满堂宾客来英豪，会看醉脸如仙桃。
如梦令
谢逸（宋代）

花落莺啼春暮。陌上绿杨飞絮。金鸭晚香寒，人在洞房深处。无语。无语，叶上数声疏雨。
嵩山 其二
汪元量（宋代）

行行太室峰，秋声若鸣镝。流目瞩崎岖，蓬莱应咫尺。

上有神仙区，下有穆王宅。徘徊复徘徊，泫然感畴昔。

八骏不重来，秋山空月白。安得会璆韶，共作瑶池客。
和送春四首
廖行之（宋代）

潇湘江上送春归，酒榼何人共我携。
不是吾侬怨春别，明朝车马各东西。
舟中有赋
陆游（宋代）

一枝柔橹听咿哑，炊稻来依野老家。
山寺日中斋鼓动，江楼风急酒旗斜。
绿梢嫋嫋摇新竹，翠蔓离离熟早瓜。
闲客去留随所遇，不知何处送栖鸦？
次陕郊
宋祁（宋代）

惊风吹客梦，西落剑南天。
自问何为尔，官牒见婴缠。
遽传非久舍，黎明徒御喧。
俯轮千仞底，仰辔百寻巅。
凭高一以眺，野气正苍然。
崖奔仆僵树，湍躁啼荒泉。
羁禽易去木，奔麇不择阡。
抚物重增叹，去邦邈以绵。
何为久行役，坐使欢心捐。
漳河疑冢
京镗（宋代）

疑冢多留七十余，谋身自谓永无虞。
不知三马同槽梦，曾为儿童远虑无。
句
缪岛云（唐代）

白鸟远行树，玉虹孤饮潭。四五片霞生绝壁，两三行雁过疏松。

抛芥子降颠狒狒，折杨枝洒醉猩猩。
履霜操
杨维桢（元代）

霜鲜鲜兮草戋戋，儿独履兮儿宿野田。
衣荷之叶兮叶易穿，采葶花以为食兮不下咽。
嗟儿天父兮天胡有偏，我不父顺兮宁不儿怜。
履晨霜兮泣吾天。
八音歌赠晁尧民
黄庭坚（宋代）

金生寒沙中，见别会有时。
石上千年柏，材高用苦迟。
丝乱犹可埋，心乱不可治。
竹斋闻履声，乃是故人来。
匏苦只多叶，水深难为涉。
土床不安席，象床卧烨烨。
革与井同功，守道非关怯。
木直常先伐，樗栎万世叶。
咏青
王昌龄（唐代）

雾辟天光远，春回日道临。
草浓河畔色，槐结路旁阴。
欲映君王史，先摽胄子襟。
经明如何拾，自有致云心。
夜行过一大姓家值其乐饮戏作
陆游（宋代）

村豪聚饮自相欢，灯火歌呼闹夜阑。
醉饱要胜饥欲死，看渠也复面团团。
行春辞九首
白玉蟾（宋代）

几日春功似有加，晓来万象尽排衙。
群莺主管园林事，一雨巡行桃李花。
紫参歌
钱起（唐代）

远公林下满青苔，春药偏宜间石开。往往幽人寻水见，

时时仙石隔云来。阴阳雕刻花如鸟，对凤连鸡一何小。

春风宛转虎溪傍，紫翼红翘翻霁光。贝叶经前无住色，

莲花会里暂留香。蓬山才子怜幽性，白云阳春动新咏。

应知仙卉老云霞，莫赏夭桃满蹊径。
游诸葛武侯书台
陆游（宋代）

沔阳道中草离离，卧龙往矣空遗祠。
当时典午称猾贼，气丧不遗当王师。
定军山前寒食路，至今人祠丞相墓。
松风想像梁甫吟，尚忆幡然答三顾。
出师一表千载无，远比管乐盖有余。
世上俗锦宁办此，高台当日读何书?
颂古一○一首
释子淳（宋代）

瑞霭祥烟锁玉楼，妙年王子恣优游。
琉璃殿上骑金马，明月堂前辊绣毬。
微生 其二
彭云鸿（清代）

梦中立天地，不测高与深。帐中看日月，不辨晴与阴。

帐中与梦中，疑尽今生心。
古来
孔平仲（宋代）

古来豪俊起，大半在山东。甚矣承平久，萧然武备空。

封疆濒北承，士卒戍西戎。器械恬儿戏，城隍骇土功。

朝廷急扫敝，草莽许输忠。元恨天门远，无由半策通。
襄阳怀古
宋登春（明代）

襄阳白面儿，惯唱《铜鞮》歌。
汉水东流去，英雄可奈何。
秋日书怀三首
白玉蟾（宋代）

秋风秋雨索人诗，云放千山翠色奇。
重九数来还渐近，本犀开了不曾知。
买舟浦城
华岳（宋代）

畏路逢危路，寻舟得小舟。
始云为得计，终乃复添忧。
舱狭难伸足，篷低怎举头。
十围无处著跼促向中流。
睡起戏书呈葛鲁卿席大光周举同舍诸兄
张守（宋代）

午梦初残日未西，人情节物睡偏宜。花开花落纷无定，春到春归漫不知。

香缕细萦环堵室，槐阴清翳一枰棋。此间粗有超然处，雕琢天真却坐诗。
灯夕和韵
黄希旦（宋代）

年年此夕鬨闾阎，岂料闲居兴自恬。竞逐艳阳游冶去，宁知华自等闲添。

火连夜市曾无禁，灯混星文不可占。闻道玉楼欢宴处，夜阑犹未卷珠帘。
雨後东郭排岸司申梅开方及三分，戏书小绝，
范成大（宋代）

雨入南枝玉蕊皴，合江云冷冻芳尘。
司花好事相邀勒，不著竹歌不肯春。
扫径
晁公溯（宋代）

扫径通春屐，开林启夕扉。
浮鸥避人去，轻燕引雏飞。
尊俎深留客，风尘渐息机。
不妨坐至晚，少待月同归。
观瑞香杏花二首·杏花
王洋（宋代）

绛萼红腮带露肥，烧要长近禁烟期。
且容北郭通邻径，若比南枝较发迟。
曲水岩边寻旧事，卖花担上拣繁枝。
香鞯一色垂杨路，何似吴王宫里时。
表臣检校东皋雨中有怀诗以促归
李处权（宋代）

旅泊愁春雨，春寒更北风。
云山方秀发，烟树却冥濛。
念我攜家客，逢君足谷翁。
胡为在穷谷，正渴一尊同。
蒲中杂咏 精思轩
赵鼎（宋代）

穷年兀兀究遗编，圣处工夫也自贤。政苦齑盐食不足，诸生毋诮腹便便。
昨晚又捧五章尽含六义意转新而韵皆紧才益赡
李至（宋代）

无营无欲自如如，寂静空斋昼寝余。
渴饮三杯市沽酒，闲看一卷道家书。
奔趋势利心元薄，接奉交朋老渐疏。
终指嵩峰待归去，白云深处卜岩居。
喜文潜自淮南归招饮西冈呈坐客
晁补之（宋代）

春回三楚冰生漪，银台春梦归心驰。
莫言上水百丈苦，淮渚东风一月期。
都城经春雪蔽地，百花不放须君至。
清晨一纸国门书，走马蓬壶下直初。
保康桥头灯照夜，我马鸣嘶向君马。
得君岂但官局同，卜邻况近南城下。
文词翊善知名久，丈人令德于公后。
同年廖李芸省郎，吴门隐尉身姓张。
平时花发值此客，随分东墙有春色。
宫壶赐酒玉流卮，请君但作留春诗，
人生身外安所知。为君借舞杜廷尉。
对花有酒那不醉。
己未九日乌山登高次刘静常郑藏庵东庵韵 其一 次静常韵
黄仲昭（明代）

白露凝霜催短景，黄花泛酒续良游。山横翠黛云开处，雁带斜阳天尽头。

百岁功名成画饼，几人姓字覆金瓯。题糕且尽生前乐，洒泪何劳身后忧。
赠寿昌墨客叶实甫
方回（元代）

古人削竹以为笔，木板为方竹为策。
其字科斗或鸟迹，或篆或籀煤傅漆。
未有今人所谓墨，晋发汲冢尚可识。
地中间获钟鼎刻，文为之具未为极。
何其妙哉善摹画，束缚毫管备{肝干换八}饰。
鹤眼凤味凿湍石，黟楮剡藤捣成足。
松烟鱼胞和坚密，夸精斗巧不遗力。
隶真行草最后出，万乃不能及古一。
有良弓矢无良射，器利工拙缪绳尺。
风颓俗降叹近日，四宝往往俱难得，
尤艰得者墨一物。燃爇膏脂磔桐实，
非胶太燥则太溢。高价玄圭诡苍璧，
其实不直瓦与砾。羲献不起欧褚毕，
亦无李杜大诗伯。颠倒吏牍冒儒籍，
乳臭小儿仅甲乙。苟且研磨暗窜易，
奚李纵生惧称屈。寿昌叶老独奇崛，
陟孤涉涧负囊笈。直笏圆丸动盈百，
病风手蔗铜蟾滴。潋滟龙光浮五色，
便觉砚中轰霹雳。金钱亦不过求索。
但欲流名寄篇什。噫嘻此一怪墨客，
作书转送三叹息。物有当黑不肯黑，
事有当白不肯白。
峡中作
卢象（唐代）

高唐几百里，树色接阳台。晚见江山霁，宵闻风雨来。

云从三峡起，天向数峰开。灵境信难见，轻舟那可回。
东湖歌
赵汝燧（宋代）

湖光荡绿春拍塞，百雉之东才咫尺。五步一亭十步榭，轩窗处处临水辟。

露浓昼淑花溜红，烟嫩堤平草连碧。俯窥萍罅鱼上下，仰听木杪禽格磔。

拂拭尘埃读祖碑，摩挲峰窍怜卢石。中年怀抱多感慨，东西跳丸驹过隙。

山林钟鼎同一尽，可笑世网甘形役。瓮边吏部真得计，右酒左蟹船中拍。

明朝风雨那可料，且对湖山醉今夕。沙鸥许我再寻盟，从此时携杖头百。
偈颂七十八首
释正觉（宋代）

玉线金针相续难，劫壶空处妙投关。
香林烟暖风排雪，月窟冰寒影转山。
里许借功方得活，那时退位不知闲。
宗家密密绵绵事，布施多人莫要悭。
纪念银瓶赠与式当日赋呈鹤亭社长
张丽俊（清代）

身历沧桑鬓渐丝，文章道义自堪师。廿年劳绩宜长识，一发危机仗力持。

器比圭璋人尽重，名高山斗世争推。交情迥与寻常异，报以银瓶媵以诗。
雪晴早行
谢晋（明代）

薄雪封双井，层冰冱六街。马蹄声蹴蹴，鸡唱韵喈喈。

寒切诗人骨，晴舒旅客怀。何时归旧里，旭日卧閒斋。
将之官清水李廷老来会探韵得光字
刘攽（宋代）

四十身无闻，忝官省中郎。未尝学治民，缪假铜墨章。

置我所读学，低心课农桑。况此戎马间，属国皆军羌。

陇山一何高，缇群正相望。聚粮三月过，始厌西路长。

故人矜我劳，置酒客满堂。固知后会艰，慨慷俱毕觞。

天弧射狼星，旄头烂垂光。分我一汉节，系取穹庐王。
三和
刘克庄（宋代）

自古名高易毁随，谁令俶傥更权奇。
心知吾友必中鹄，眼见乃翁初梦罴。
所幸解骖逢晏子，不须结客报袁丝。
古人进德多因此，公冶台卿即汝师。
欹松漪
顾况（唐代）

湛湛碧涟漪，老松欹侧卧。悠扬绿萝影，下拂波纹破。
再次韵 其一
陈造（宋代）

咄咄嗟数奇，覤覤笑坐驰。超然达观士，显晦用一机。

夫君抱器业，轩豁见奇姿。付我舟一叶，缗丝漾清漪。